KIRJALLINEN KYSYMYS P-0461/99

esittäjä(t): W.G. van Velzen (PPE) komissiolle

(23. helmikuuta 1999)

Aihe: Sähködirektiivin täytäntöönpano Ranskassa

Ranskan parlamentissa käytiin 17. helmikuuta 1999 keskustelua EU:n sähködirektiivin täytäntöönpanosta. Perustamissopimuksen mukaan jokainen jäsenvaltio on velvollinen saattamaan EU:n direktiivit osaksi kansallista lainsäädäntöä. Sähködirektiivi on saatettava osaksi kansallista lainsäädäntöä 18. helmikuuta 1999 mennessä.

1. Onko komissio tietoinen Ranskan valtiosihteeri Pierret'n näkökannasta, joka sisältää toivomuksen sähkömarkkinoiden valvotusta avaamisesta?

2. Lehtitietojen mukaan Ranskan hallituksen uudessa ehdotuksessa esitetään, että yritykset saisivat vaihtaa sähköntoimittajaa vain joka viides vuosi. Onko tämä kohta yhdenmukainen sähködirektiivin 19 artiklan kanssa?

3. Uudessa ehdotuksessa esitetään lisäksi, että vain tuottajat - eivät kauppiaat tai väliportaat - saisivat tarjota sähköä. Onko tämä kohta yhdenmukainen direktiivin 19 artiklan kanssa?

4. Mitä seurauksia Ranskan hallituksen rajoittavilla toimilla olisi Euroopan sähkömarkkinoiden vastavuoroisuudelle ja täydelliselle vapauttamiselle?

5. Mitä komissio aikoo tehdä, jos se on sitä mieltä, että Ranskan järjestely ei ole EU:n direktiivin mukainen?

Komission jäsenen Christos Papoutsisinkomission puolesta antama vastaus

(7. huhtikuuta 1999)

1. Sähkön sisämarkkinoita koskevista yhteisistä säännöistä 19 päivänä joulukuuta 1996 annetun parlamentin ja neuvoston direktiivin 96/92/EY(1) saattamista osaksi kansallista lainsäädäntöä on valmisteltu tiiviissä yhteistyössä jäsenvaltioiden ja komission välillä sekä kahdenvälisesti että monenvälisesti. Tässä yhteydessä komissio todellakin sai tiedon sähkölaitoksen nykyaikaistamista ja kehittämistä koskevasta lakialoitteesta, joka oli päivätty 11. joulukuuta 1998. Ranskan kansalliskokous hyväksyi aloitteen 2. maaliskuuta 1999 ensimmäisessä käsittelyssä, mutta teki siihen joitakin muutoksia, joiden yksityiskohtia komissio ei vielä tunne. Aloitetta on vielä käsiteltävä senaatissa.

2. Direktiivissä ei käsitellä sähköntoimitussopimusten kestoa, joka komission mukaan kuuluu sopimusvapauden ja tarvittaessa EY:n perustamissopimuksen kilpailusääntöjen piiriin. Komissio on juuri saanut tiedon siitä, että Ranskan kansalliskokous on ensimmäisessä käsittelyssä suoritetun äänestyksen aikana hyväksynyt muutoksen, jossa asetetaan yritysten ja sähköntoimittajien välisten sopimusten vähimmäiskestoksi kolme vuotta. Vähimmäiskeston asettaminen voi mahdollisesti muodostaa perusteettoman rajoituksen direktiivissä 96/92/EY vaaditulle markkinoiden avaamiselle sekä rikkoa EY:n perustamissopimuksen 5, 85 ja 90 artiklaa. Jos kyseinen muutos on lainsäädäntömenettelyn päätyttyä edelleen voimassa, komissio ottaa siihen virallisesti kantaa.

3. Direktiivissä ei aseteta jäsenvaltioille mitään velvoitetta tunnustaa sähkön tukkumyyntiä tai kauppaa. Tämä kysymys kuuluu toissijaisuusperiaatteen piiriin.

4. Direktiivissä velvoitetaan jäsenvaltiot takaamaan aluksi, että 26,48 % niiden sähkömarkkinoista avataan. Jäsenvaltiot voivat avata markkinoita enemmän, mutta niillä ei ole siihen mitään velvollisuutta. Komissio lausuu mielipiteensä vastavuoroisuuslausekkeesta direktiivin 19 artiklassa esitetyin edellytyksin, jos jokin jäsenvaltio sitä pyytää.

5. Komissio toimisi tässä tapauksessa samoin kuin se toimisi aina, kun on kyse eurooppalaisen direktiivin vastaisesta tapauksesta, eli tekemällä virallisen ilmoituksen ja käynnistämällä mahdollisesti rikkomisesta johtuvan menettelyn.

(1) EYVL L 27, 30.1.1997.